從今以後|姜大衛獲獎公告愛的宣言 李琳琳︰你哋覺得肉唔肉麻?
由資深演員李琳琳復出參與,夥拍憑《叔·叔》奪得第39屆香港電影金像獎「最佳女配角」獎的區嘉雯,合演的電影《從今以來》,今日(16/4)舉行首映,琳琳姐久休復出之作,獲家人鼎力支持,包括丈夫姜大衛 (John哥)、囝囝姜卓文與女朋友,以及囡囡姜依蘭與女婿曹永廉都有出席支持。
John哥鼓勵復出
電影《從今以來》講述一對女同志,因琳琳姐飾演的角色早逝但未有立下遺囑,而引發一場爭產風波。息影多年的琳琳姐本來都婉拒演出,但獲先生姜大衛大力支持和鼓勵。李琳琳︰「我都好戰戰兢兢,好擔心,始終咁耐冇喺幕前演出,但John哥都支持。我明白做演員就好似吸毒一樣,上咗癮就甩唔到,一有人邀請就技癢,John哥都話你去啦,呢個劇本咁特別,又有訊息要帶畀大家,試下玩下啦,好好彩遇到一班好專業的導演和演員。」
琳琳姐嘉雯姐互相欣賞
琳琳姐與嘉雯姐本身互不相識,大家都是透過對方的影視作品作交流。區嘉雯︰「琳琳姐參與的電視電影睇過唔少,一直覺得這位女演員跟其他演員好唔同,好Stylish(時尚)。我細過佢少少,我呢啲讀蕃書嘅,你唔Stylish都不會看上眼,所以當時已覺得佢好Stylish。」
琳琳姐亦感謝導演在開拍前,給予充足自己讓她與嘉雯姐培養感情︰「佢畀機會和時間我們相處,將劇本中冇嘅對白和場景,自己慢慢去建構,令兩個完全唔認識嘅演員,關係邁進好多。我都係睇《叔叔》認識嘉雯,雖然戲份不多,但點解可以演得咁自然,直情就是戲中個家庭主婦。」
琳琳姐︰「爆晒我啲秘密出嚟」
日前,丈夫姜大衛在金像獎頒獎禮上,勇奪最佳男配角,於台上更發出愛的宣言,說要將獎項頒畀太太,因為今年係自己跟太太結婚50周年,更當眾說出︰「I love you!」問到琳琳姐在台下冧唔冧?「你哋覺得肉唔肉麻?」琳琳姐甜絲絲地反問記者。「我覺得對佢嚟講,拍戲70幾年,年紀都咁上下,能夠喺呢個時候拍到一部好電影,亦拎到獎係一個Bonus。我都戥佢高興,個仔直頭興奮到叫出嚟。」
至於來年有冇期望憑《從今以來》提名最佳女配角,琳琳姐就謙稱唔敢奢望。「第一,係導演帶住我去演,第二,我戲份唔多,現在電影界咁多好演員,無論年輕定年長,所以我絕對唔敢奢望。」
至於John哥在金像獎後台大爆琳琳姐多年要戴助聽器,琳琳姐便打趣地說︰「爆晒我啲秘密出嚟,我想等人以為我Yeah啲嘛。」原來琳琳因為十數年前中耳積水,導致右耳聽力比較弱,左耳較好一點,要定時抽耳積水,在人多環境下會聽到多雜聲。「雖然已戴助聽器,但好多時John哥講嘢都唔夠大聲,我就係大聲婆嚟,而家更加差,要睇嘴型。」